Turqi, gjendja ekonomike nxit korrupsion
Kryeministri i Turqisë përballet me akuza për korrupsion mes një lufte për pushtet që ka mbërthyer elitën politike
Kryeministri i Turqisë ndodhet përballë akuzave për korrupsion mes një lufte për pushtet që ka mbërthyer elitën politike të vendit. Analistët thonë se përplasjet, që u kanë kushtuar vendet e punës 3 ministrave deri tnai, u nxit nga ngadalsimi ekonomik në një vend që është parë për një kohë të gjatë si një fuqi ekonomike në rritje në rajon. Përplasjet politike të Turqisë u zhvendosën në parlament ku u kthyen në përleshje fizike. Ligjvënës rivalë u kapën për një projekt-ligj, që do t’i jepte qeverisë një rol më të madh në emërimin e gjykatësve dhe prokurorëve. Opozita thotë se kjo është një përpjekje për t’i vënë kapakun një skandali korrupsioni. Kryeministri Recep Tayyip Erdogan i ka karakterizuar akuzat për korrupsion si një përpjekje “grushtshteti juridik”, madje fajëson fuqitë e huaja. Më shumë se 10 mijë banorë protestuan kundër korrupsionit nëpër rrugët e Ankarasë javën e kaluar. Gul Berna Ozcan e Universitetit Royal Holloway të Londrës thotë se akuzat përfshijnë qarqet më të larta të politikës dhe biznesit turk. Skandali ka shkaktuar dorëheqjen e 3 anëtarëve të kabinetit. Disa shefa policie dhe 350 policë janë shkarkuar. Dhjetra të tjerë janë arrestuar. Vëzhguesit thonë se spastrimi i pushtetit ka në shënjestër pasuesit e lëvizjes së fuqishme konservatore e njohur si Hizmet, e themeluar nga dijetari islamik me banim në Shtetet e Bashkaura, Fethullah Gulen. Një rritje mesatare ekonomike prej 5.2 për qind në vit gjatë dekadës së fundit ka ndihmuar kryeministrin Erdogan që të fitojë 3 mandate në detyrë. Por që prej vitit 2011, ky zhvillim ka filluar të luhatet, thotë Fadi Hakura, analisti për Turqinë në institutin Chatham House. Zoti Hakura thotë se Turqia është bllokuar në atë që ekonomistët e quajnë një grackë të të ardhurave të mesme. Akuzat e fundit të korrupsionit shoqërohen me probleme më të mëdha ekonomike, thotë Gul Berna Ozcan. Kryeministri Erdogan thotë se akuzat janë false dhe synojnë të dëmtojnë përpjekjet e tij në fushatën për president në zgjedhjet e planifikuara për në shtator.